Komisjoni määrus (EMÜ) nr 1431/93,

10. juuni 1993,

millega muudetakse määrust (EMÜ) nr 120/89, milles sätestatakse põllumajandussaaduste ja -toodete ekspordimaksude ühised üksikasjalikud rakenduseeskirjad

EUROOPA ÜHENDUSTE KOMISJON,

võttes arvesse Euroopa Majandusühenduse asutamislepingut,

võttes arvesse nõukogu 22. septembri 1966. aasta määrust nr 136/66/EMÜ õli- ja rasvaturu ühise korralduse kehtestamise kohta, [1] viimati muudetud määrusega (EMÜ) nr 2046/92, [2] eriti selle artikli 19 lõiget 3 ja artikli 20 lõiget 3, ning muude põllumajandussaaduste ja -toodete turu ühist korraldust käsitlevate määruste vastavaid sätteid,

võttes arvesse nõukogu 12. oktoobri 1971. aasta määrust (EMÜ) nr 2180/71 piima- ja piimatooteturul tarneraskuste korral kohaldatavate üldeeskirjade kohta, [3] eriti selle artikli 2 lõiget 1,

võttes arvesse nõukogu 25. juuni 1974. aasta määrust (EMÜ) nr 1603/74 teatavatele suhkrulisandiga teravilja-, riisi- ja piimatoodetele suhkru tarneraskuste korral ekspordimaksu kehtestamise kohta, [4] eriti selle artikli 1 lõiget 3,

võttes arvesse nõukogu 29. oktoobri 1975. aasta määrust (EMÜ) nr 2747/75, milles sätestatakse teraviljaturu häirituse korral kohaldatavad üldeeskirjad, [5] viimati muudetud määrusega (EMÜ) nr 1766/92, [6] eriti selle artikli 4 lõiget 1,

võttes arvesse nõukogu 21. juuni 1976. aasta määrust (EMÜ) nr 1432/76, milles sätestatakse riisituru häirituse korral kohaldatavad üldeeskirjad, [7] eriti selle artikli 4 lõiget 1,

võttes arvesse nõukogu 14. märtsi 1977. aasta määrust (EMÜ) nr 520/77 teatavatele suhkrulisandiga puu- ja köögiviljatoodetele tarneraskuste korral ekspordimaksu kehtestamise kohta, [8] eriti selle artikli 1 lõiget 4,

võttes arvesse nõukogu 26. mai 1986. aasta määrust (EMÜ) nr 1650/86 oliiviõli ekspordi suhtes kohaldatavate toetuste ja maksude kohta, [9] eriti selle artiklit 6,

ning arvestades, et:

komisjoni määrusega (EMÜ) nr 120/89 [10] sätestatakse põllumajandussaaduste ja -toodete ekspordimaksude ühised üksikasjalikud rakenduseeskirjad; ekspordimaksuga maksustatavate toodete suhtes, mida veetakse ühest liikmesriigist teise ja mis lahkuvad ühenduse territooriumilt, ilma et ekspordiformaalsused on täidetud, tuleb kohaldada järelevalve menetlust; oht, et kaubad viiakse ühenduse territooriumilt välja ekspordimakse maksmata, tekib ainult meritsi veetavate kaupade puhul; kaupade maismaaveo korral tuleb rakendada transiidiprotseduuri;

tuleks võtta arvesse muudatusi, mis on kehtestatud protseduuris alates 1. jaanuarist 1993 nõukogu 17. septembri 1990. aasta määrusega (EMÜ) 2726/90 ühenduse transiidi kohta, [11] komisjoni 21. aprilli 1992. aasta määrusega (EMÜ) nr 1214/92 ühenduse transiidiprotseduuri rakendamist käsitlevate sätete ja selle protseduuri lihtsustamise kohta, [12] muudetud määrusega (EMÜ) nr 3712/92, [13] ja komisjoni 10. novembri 1992. aasta määrusega (EMÜ) nr 3269/92, millega nähakse ette teatavad sätted nõukogu määruse (EMÜ) nr 2913/92 (millega kehtestatakse Euroopa Ühenduse tolliseadustik) artiklite 161, 182 ja 183 rakendamiseks seoses ekspordi- ja reekspordiprotseduuriga ja ühenduse tolliterritooriumilt väljaviidava kaubaga; [14]

käesoleva määrusega ettenähtud meetmed on kooskõlas asjaomaste korralduskomiteede arvamusega,

ON VASTU VÕTNUD KÄESOLEVA MÄÄRUSE:

Artikkel 1

Määruse (EMÜ) nr 120/89 artiklid 7–10 asendatakse järgmisega:

"Artikkel 7

Pärast artikli 2 punktis a osutatud toodete kohta esitatud ekspordideklaratsiooni vastuvõtmist ei kuulu kõnealused tooted enam asutamislepingu artikli 9 lõike 2 alla ning tooted liiguvad vastavalt nõukogu määruse (EMÜ) nr 2726/90 [15] artikli 3 lõike 2 punktile c.

Artikkel 8

1. Ekspordimaksuga maksustatavaid tooteid veetakse kahe liikmesriigi vahel vastavalt komisjoni määruse (EMÜ) nr 1214/92 [16] IX jaotisele ning kohaldatakse ka lõikeid 2 ja 3.

2. Lähtetolliasutus määruses (EMÜ) nr 2726/90 määratletud tähenduses astub vajalikud sammud, et tagada punktis c osutatud ekspordimaksu tasumine:

a) kui ühendusesisene transiididokument, milles sihttolliasutusena märgitakse liikmesriigi tolliasutus, ei sisalda määruse (EMÜ) nr 1214/92 artiklis 65 osutatud kannet, kuna ühendusesisese transiidideklaratsiooni kinnitamise ajal ei kohaldatud kõnealuse toote suhtes ekspordimaksu; ja

b) kui vastavalt Euroopa Majandusühenduse ja Euroopa Vabakaubanduse Assotsiatsiooni (EFTA) riikide vahel sõlmitud kokkuleppele ühise transiidikorra kohta esitatakse kõnealune toode EFTA riigi sihttolliasutusele; ja

c) kui toote sihttolliasutusse esitamise päeval kehtib pärast ühendusesisese transiidideklaratsiooni kinnitamist kehtestatud ekspordimaks.

3. Kui eksportija tõendab pädevale asutusele, et kaup lahkus ühenduse tolliterritooriumilt päeval, mil ekspordimaksu ei kohaldatud või kohaldati lõikes 2 märgitud maksust madalamat maksu, ei tasuta vastavalt olukorrale tollimaksu või tasutakse kõnealune madalam maks.

4. Kui ekspordimaksuga maksustatavaid tooteid ei veeta kahe liikmesriigi vahel vastavalt määruse (EMÜ) nr 1214/92 IX jaotisele, kohaldatakse komisjoni määruse (EMÜ) nr 3269/92 [17] artiklit 31.

Artikkel 9

1. Kui tooteid veetakse vastavalt määruse (EMÜ) nr 1214/92 IX jaotisele või määruse (EMÜ) nr 3269/92 artiklile 31, esitatakse tagatis, et tagada ekspordimaksu tasumine juhul, kui kõnealuseid tooteid ühenduse tolliterritooriumile uuesti sisse ei tooda; kõnealune tagatis esitatakse vastavalt määruse (EMÜ) nr 1214/92 artikli 68 lõikele 2 või samalaadsel viisil, kui kohaldatakse määruse (EMÜ) nr 3269/92 artiklit 31.

2. Niipea kui lähteliikmesriigis esitatakse tõendid selle kohta, et tooted on uuesti sisse toodud ühenduse tolliterritooriumile, vabastatakse tagatis võrdeliselt kogustega, mille kohta kõnealused tõendid esitatakse.

Artikkel 10

Kui toote suhtes kohaldatakse üht määruse (EMÜ) nr 1214/92 X jaotise I peatükis sätestatud lihtsustatud protseduuri veoks sihtjaama või vastuvõtjale ühenduse tolliterritooriumil, võib lähtetolliasutus kinnitada veolepingu muudatused, mis võimaldavad veo lõppemist väljaspool nimetatud tolliterritooriumi, üksnes juhul, kui tolliasutus on võtnud ekspordimaksu tasumise tagamiseks vajalikud meetmed. Sellistel juhtudel kohaldatakse ekspordimaksu määra, mis kehtib päeval, mil lähtetolliasutus võtab vastu kolmandatesse riikidesse eksportimise deklaratsiooni."

Artikkel 2

Käesolev määrus jõustub seitsmendal päeval pärast selle avaldamist Euroopa Ühenduste Teatajas.

Käesolev määrus on tervikuna siduv ja vahetult kohaldatav kõikides liikmesriikides.

Brüssel, 10. juuni 1993

Komisjoni nimel

komisjoni liige

René Steichen

[1] EÜT 172, 30.9.1966, lk 3025/66.

[2] EÜT L 215, 30.7.1992, lk 1.

[3] EÜT L 231, 14.10.1971, lk 1.

[4] EÜT L 172, 27.6.1974, lk 9.

[5] EÜT L 281, 1.11.1975, lk 82.

[6] EÜT L 181, 1.7.1992, lk 21.

[7] EÜT L 166, 25.6.1976, lk 39.

[8] EÜT L 73, 21.3.1977, lk 26.

[9] EÜT L 145, 30.5.1986, lk 8.

[10] EÜT L 16, 20.1.1989, lk 19.

[11] EÜT L 262, 26.9.1990, lk 1.

[12] EÜT L 132, 16.5.1992, lk 1.

[13] EÜT L 378, 23.12.1992, lk 15.

[14] EÜT L 326, 12.11.1992, lk 11.

[15] EÜT L 262, 26.9.1990, lk 1.

[16] EÜT L 132, 16.3.1992, lk 1.

[17] EÜT L 326, 12.11.1992, lk 11.

--------------------------------------------------